b'\n_START_ARTICLE_\nLansangang Aguinaldo\n_START_SECTION_\nKasaysayan\n_START_PARAGRAPH_\nAng kasalukuyang Lansangang Aguinaldo ay nagmula sa isang lumang daan na pumapasok sa Kabite mula Las Pi\xc3\xb1as. Ang mga lumang daan na umiral bago ang Lansangang Aguinaldo ay may ibang pagkakalinya sa Bacoor at Imus; ang mga ito ay umiiral ngayon bilang magkahalong mga daan na pinapanatili ng lungsod at mga pambansang daan. Ilang bahagi ng daan ay naging kinalalagyan ng mga labanan noong Himagsikang Pilipino._NEWLINE_Noong panahon ng pananakop ng mga Amerikano, ang daan ay umabot sa Silang, hanggang sa pagbubukas ng isang karugtong papuntang Tagaytay. Ang mga lumang daan na dumaan sa mga kanluraning barangay ng Bacoor at Imus ay nilampasan ng isang bagong pagkakalinya na umiiral hanggang sa kasalukuyan. Itinalagang Highway 17 ang daan at pinangalanang Manila West Road, na umabot hanggang sa dako ng bayan ng Batangas (Lungsod ng Batangas ngayon). Kalaunan, binigyan ng bagong pangalan ang bahagi ng lansangan mula Bacoor at Tagaytay na mula kay Heneral\xc2\xa0Emilio Aguinaldo, ang unang pangulo ng Pilipinas.\n_START_SECTION_\nPaglalarawan ng ruta\n_START_PARAGRAPH_\nDumadaan ang Lansangang Aguinaldo sa maraming mga establisimiyento tulad ng mga gusaling pampamilihan (malls), tindahan, tanggapan ng pamahalaan, atbp. Dumadaan kalinya o bumabagtas sa lansangan ang mga linyang transmisyon, sub-transmisyon, at pamamahagi ng kuryente na pinapatakbo at pinapanatili ng National Grid Corporation of the Philippines (NGCP), lalo na ang linyang transmisyon ng Las Pi\xc3\xb1as-Dasmarinas mula Bulebar Aguinaldo hanggang NGCP Dasmarinas Substation._NEWLINE_Unang isang pang-apatan na lansangan, nagsisimula ang Lansangang\xc2\xa0Aguinaldo bilang karugtong ng Abenida Diego Cera at Tulay ng Zapote. Magiging isang daang anim anim ang mga linya ang lansangan paglampas ng Bulebar\xc2\xa0Molino (na papuntang Molino at Bulebar Aguinaldo na kumokonekta sa Manila\xe2\x80\x93Cavite Expressway). Pabagtasin naman nito ang Lansangang Tirona na papuntang Kawit at Lungsod ng Cavite. Dadaan naman ito sa Imus at papasukin nito ang Dasmarinas, kung saan kikipot ito hanggang sa maging apat ang mga linya nito at kung minsa\'y nagiging lansangang hinahatian sa gitna sa ilang bahagi nito. Pagkaraan, babagtasin naman nito ang Governor\'s Drive sa Barangay Palapala._NEWLINE_Paglampas ng\xc2\xa0Palapala, magsisimula na itong umakyat patungong Tagaytay, at dadaan ito sa Silang. Sa Rotondang Tagaytay, babagtasin nito ang Daang Tagaytay\xe2\x80\x93Calamba, (na nag-uugnay sa Daang Santa Rosa\xe2\x80\x93Tagaytay patungong Santa Rosa, Laguna) at Daang Tagaytay\xe2\x80\x93Talisay (isang daang sigsag na dumadaan sa pababang dalisdis patungong Talisay, Batangas). Kalaunan, tutuloy ang lansangan pakanluran bilang bahagi ng Lansangang Tagaytay\xe2\x80\x93Nasugbu patungong Nasugbu sa pamamagitan ng Palico. Ang bahagi ng Daang\xc2\xa0Tagaytay\xe2\x80\x93Nasugbu mula Tagaytay Rotunda hanggang Mendez Crossing ay kinaratulang "Aguinaldo Highway". Dadaan ito malapit sa Parokya ng Ating Ina ng Lourdes, Leslie\'s, Josephine, Robinsons Summit Ridge, Sky Ranch, at Taal Vista Hotel bago matapos sa Bagtasang Mendez.\n_START_SECTION_\nMga bilang ng ruta\n_START_PARAGRAPH_\nMula 2014, inilunsad ng Kagawaran ng Pagawaing Bayan at Lansangan (DPWH) ang bagong sistemang pamilang ng ruta na nagmarka ng malaking bahagi ng Lansangang Aguinaldo bilang bahagi ng mga rutang N62, N419, at N410. Binigyan ang lansangan ng iba\'t-ibang mga opisyal na pangalan, tulad ng Daang Manila\xe2\x80\x93Cavite (Manila\xe2\x80\x93Cavite Road) at Daang Cavite\xe2\x80\x93Batangas (Cavite\xe2\x80\x93Batangas Road). Ang pagkakalinya sa kanluran ng kabayanan ng Silang ay nananatiling hindi nakabilang habang ang bagong bypass road na nangangalang Silang Bypass Road ay itinakdang pambansang daang tersiyaryo. Ang bahagi na nag-uugnay sa Manila\xe2\x80\x93Cavite Expressway o CAVITEx, ang Bulebar Aguinaldo (Aguinaldo Boulevard), ay nananatiling hindi nakabilang bilang isang pambansang daang tersiyaryo (ang mga pambansang daang tersiyaryo ay hindi tinatakda ng mga bilang, tanging mga pambansang daang primera at pambansang daaang sekundarya lamang ang may mga itinalagang bilang).'